tartuNLP/wikipedia-smugri-20251201 huggingface dataset:
Maren Lundby

Maren Olstad Lundby (s. 7. syyskuuta 1994) on norjalainen, uransa vuonna 2023 lopettanut mäkihyppääjä, joka edusti norjalaista Kolbukameratene-seuraa.
Arvokilpailut.
Lundby osallistui maailmanmestaruuskilpailuihin kuusi kertaa. Liberecissä 2009 hän oli normaalimäen 22:s, Oslossa 2011 normaalimäen 11:s ja Val di Fiemmessä 2013 normaalimäen 25:s sekä sekajoukkuemäen neljäs yhdessä Norjan joukkueen kanssa. Falunissa 2015 hän oli normaalimäessä viidestoista ja saavutti sekajoukkuemäessä hopeaa. Lahdessa 2017 hän oli normaalimäen neljäs johdettuaan kisaa ensimmäisen kierroksen jälkeen. Seefeldin MM-kilpailuissa 2019 hän voitti normaalimäen maailmanmestaruuden ja oli mukana saavuttamassa pronssia ensimmäisessä naisten MM-joukkuemäessä sekä sekajoukkuemäessä. Oberstdorfin MM-kilpailuissa 2021 hän saavutti suurmäessä kultaa, normaalimäessä sekä sekajoukkuemäessä hopeaa ja joukkuemäessä pronssia. Planican MM-kilpailuissa 2023 Lundby saavutti suurmäessä hopeaa, joukkuemäessä pronssia ja sijoittui normaalimäessä seitsemänneksi. Lajin ensimmäisissä olympiakisoissa Sotšissa 2014 hän sijoittui normaalimäessä kahdeksanneksi. Pyeongchangissa 2018 hän voitti normaalimäessä olympiakultaa. 
Maailmancup.
Lundby osallistui ensimmäisen kerran Continental Cupiin 12. elokuuta 2007 Bischofsgrünissä, sijoittuen 56:nneksi. Hänen ensimmäinen maailmancup-kilpailunsa oli Lillehammerissa 3. joulukuuta 2011, jossa hän sijoittui 17:nneksi. Ensimmäisen osakilpailuvoittonsa Lundby saavutti Nižni Tagilissa 10. joulukuuta 2016. Lisäksi hän on voittanut Sapporossa 15. tammikuuta 2017, Râșnovissa 28. tammikuuta 2017, Ljubnossa 11. helmikuuta 2017, Lillehammerissa 1. joulukuuta 2017, Hinterzartenissa 17. joulukuuta 2017, Sapporossa 13. ja 14. tammikuuta 2018, Zaōssa 19. ja 21. tammikuuta 2018, Ljubnossa 27. tammikuuta 2018, Râşnovissa 4. maaliskuuta 2018, Oslossa 11. maaliskuuta 2018, Sapporossa 13. tammikuuta 2019, Yamagatassa 20. tammikuuta 2019, Râșnovissa 26. ja 27. tammikuuta 2019, Hinzenbachissa 2. ja 3. helmikuuta 2019, Ljubnossa 8. helmikuuta 2019, Oberstdorfissa 16. ja 17. helmikuuta 2019, Lillehammerissa 12. maaliskuuta 2019, Trondheimissä 14. maaliskuuta 2019, Tšaikovskissa 24. maaliskuuta 2019, Lillehammerissa 7. ja 8. joulukuuta 2019, Râșnovissa 26. tammikuuta 2020, Ljubnossa 23. helmikuuta 2020 sekä Lillehammerissa 10. maaliskuuta 2020. Lisäksi hän on sijoittunut toiseksi kaksikymmentä ja kolmanneksi kolmetoista kertaa (tilanne kauden 2019–2020 jälkeen). Maailmancup-kauden 2013–2014 kokonaispisteissä hän oli seitsemäs, kaudella 2015–2016 kuudes ja kaudella 2016–2017 kolmas. Kaudella 2017–2018 Lundby voitti maailmancupin kokonaiskilpailun. Hän varmisti maailmancupin voiton jo ennen kolmea viimeistä osakilpailua. Hän voitti maailmancupin kokonaiskilpailun myös kausilla 2018–2019 ja 2019–2020, joilla voitti myös Raw Airin kokonaiskilpailun. Kaudella 2020–2021 hän oli maailmancupissa kahdeksas.
Lundby on myös hypännyt Midtstubakkenin ensimmäisen hypyn 6. syyskuuta 2010. Hän hyppäsi 87 metriä.
Jerusalem (elokuva)

Jerusalem on Bille Augustin ohjaama elokuva vuodelta 1996 ja neliosainen television minisarja vuodelta 1997. Se perustuu Selma Lagerlöfin romaaniin vuosilta 1901–1902, joka puolestaan pohjautuu tositapahtumiin lahkosaarnaaja Olof Larssonin ympärillä 1800-luvun loppuvuosina.
Jerusalem kertoo Taalainmaalla sijaitsevasta kylästä uskonnollisen hurmosliikkeen vallassa. Maallikkosaarnaaja johdattaa osan kylästä Jerusalemiin, osa jää kotisijoilleen.
Juoni.
Pienestä Nåsin kunnasta Taalainmaalla lähtee vuonna 1896 nelisenkymmentä ihmistä kohti Palestiinaa, koska neljän vuoden päästä koittavan vuosisadan vaihteen tienoille ennustetaan maailmanloppua. Heidän johtajansa on Pohjois-Amerikasta kotiseudulle palannut maallikkosaarnaaja, ja perillä odottaa amerikkalaisnaisen perustama pakkotyöyhteisö.
Tuotanto.
Draamasarjan kuvaukset kestivät viisi kuukautta ja loppuivat helmikuun lopulla 1996, ja Bille August alkoi heti seuraavana päivänä kuvata seuraavaa elokuvaansa "Lumen taju". Budjetiltaan "Jerusalem" oli siihen asti kallein pohjoismainen yhteistuotanto.
Vastaanotto.
Elokuvaversio sai Suomessa ensi-iltansa Espoo Ciné -tapahtumassa elokuussa 1996, ja saman vuoden lokakuussa se tuli teattereihin. Neliosainen tv-sarja ensiesitettiin seuraavan vuoden jouluviikolla 22.–28. joulukuuta joka toisena iltana.
"Helsingin Sanomien" Helena Ylänen oli elokuvaversion suhteen melko varauksellinen ja piti henkilöhahmoja huonosti käsikirjoitettuina ja puisevasti näyteltyinä. ”August on perinyt [Selma Lagerlöfin] romaanista tietyn ulkokohtaisuuden. Runsaiden tapahtumien raportointi, luterilaisen totisesti luonnehditut mutta tosiasiassa hyvin melodramaattiset kohtalon iskut ja värisevät rakkaustarinat eivät oikein löydä muotoaan ja sijaansa samassa kudelmassa.” Saman lehden televisiokriitikko Jukka Kajava kirjoitti televisiosarjan esityksen alla tuntevansa kateutta ruotsalaisia kohtaan, jotka osaavat vuodesta toiseen käsikirjoittaa, ohjata ja roolittaa hienoja tv-eepoksia: ”Työ on hyvin viimeisteltyä ajankuvaan uskovine tyyppeineen ja päähenkilöihin keskittyminen hallittua. Juoni virittyy jäntevästi ihmisten välille, kuten hyvään draamaan kuuluukin. Ja nuo ihmiset ovat näyttelijöittensä harteilla mielenkiintoisia.”
Vladimir Jengibarjan

Vladimir Jengibarjan (, , 24. huhtikuuta 1932 Jerevan, Transkaukasian SFNT – 1. helmikuuta 2013 Los Angeles, Yhdysvallat) oli Neuvostoliittoa urheilu-urallaan edustanut armenialainen nyrkkeilijä, olympiavoittaja ja Euroopan mestari.
Jengibarjan voitti sarjan 63,5 kg olympiakultaa Melbournen kesäolympialaisissa 1956. Rooman kesäolympialaisissa 1960 hän sijoittui viidenneksi ja Helsingissä 1952 hän ei kilpaillut loukkaantumisen vuoksi. Lisäksi hän voitti EM-kilpailuista kolme kulta- ja yhden pronssimitalin.
Jengibarjan muutti vuonna 1992 Los Angelesiin, Yhdysvaltoihin, missä hän kuoli 1. helmikuuta 2013, 80-vuotiaana.
Leszek Drogosz

Leszek Melchior "Lech" Drogosz (6. tammikuuta 1933 Kielce – 7. syyskuuta 2012 Kielce) oli puolalainen nyrkkeilijä, olympiamitalisti ja Euroopan mestari.
Drogosz voitti sarjan 67 kg olympiapronssia Rooman kesäolympialaisissa 1960. Helsingin kesäolympialaisissa 1952 hän sijoittui viidenneksi ja Melbournen kesäolympialaisissa 1956 yhdeksänneksi. Lisäksi Drogosz voitti kolme Euroopan mestaruutta.
Drogosz näytteli kahdessa Andrzej Wajdan elokuvassa. Hän kuoli 7. syyskuuta 2012, 79-vuotiaana.
Jääpallon Ruotsin 1.divisioonan kausi 1943

Jääpallon Ruotsin Division I:n kausi 1943 pelattiin kahdessa kahdeksan joukkueen lohkossa, joiden voittajat pelasivat loppuottelun vuoden 1943 Ruotsin jääpallomestaruudesta.
Lohkovoittajiksi selviytyivät Bollnäs GIF ja Västerås SK. Tukholmassa 21. helmikuuta pelatussa loppuottelussa joukkueet pelasivat tasan 2–2. Uusintaottelua Bollnäs johti 1–0, mutta surkean jään takia ottelua ei saatu pelatuksi loppuun ja se jouduttiin jälleen uusimaan. 7. maaliskuuta pelatussa toisessa uusintaottelussa Västerås SK voitti lopulta mestaruuden maalein 3–0.
Division I.
Loppuottelut.
21.2. Tukholma, 28.2. Bollnäs ja 7.3. Tukholma, Yleisöä Tukholman otteluissa: 15 769 ja 6 392
Florian Kringe

Florian Kringe (s. 18. elokuuta 1982) on saksalainen jalkapalloilija. Hän edustaa 2. Bundesliigassa pelaavaa FC St. Paulia. Hän on voittanut Saksan-mestaruuden kolme kertaa ja Saksan cupin kerran.
Tilastot.
Päivitetty 25. helmikuuta 2013.
Ratsupalvelus

Ratsupalvelus () oli alun perin joidenkin tilojen tai niiden omistajien tehtäväkseen ottama ratsumiehen (ratsusotilaan) varustaminen kruunun palvelukseen, mikä tietyin edellytyksin oikeutti verovapauteen. Tällä yleensä tarkoitetaan ennen ruotujakolaitosta tapahtunutta ratsupalvelusta, jonka varhaisin tunnettu vahvistaminen tapahtui vuosina 1279–1280 Alsnön säännössä. Täten esimerkiksi 1300-luvun puolivälissä ratsupalvelukseen ilmoittautunut talonpoika sai verovapauden tilaansa. Tällaista etua nauttineita on myöhemmin nimitetty rälssimiehiksi. Näin kruunu sai kipeästi tarvitsemiaan ratsusotilaita. Ratsupalvelu oli kallista, koska siinä edellytettiin raskaita ritarivarusteita. 
Rälssimiehistä kehittyi 1500-luvulla perinnöllinen aatelissääty. Aatelissäädyn sisäisiä eroja korosti vuoden 1626 ritarihuonejärjestys, jonka mukaan sääty jakaantui kolmeen luokkaan. Kun aatelinen ratsupalvelu väistyi, tulivat tilalle hiljalleen ratsutilat eli rusthollit (), jotka varustivat ratsumiehen armeijaan. Rusthollari oli usein säätyläinen tai suhteellisen varakas talonpoika, jotka sittemmin muodostivat johtavan kerrostuman talonpoikaisessa säädyssä.
Tabatha Coffey

Tabatha Coffey (s. 17. toukokuuta 1967 Surfers Paradise) on australialainen hiusstylisti, televisiopersoona, kirjailija ja yrittäjä. Hänet äänestettiin fanisuosikiksi "Shear Genius" -sarjassa vuonna 2007. Tämän jälkeen alkoi Bravolla hänen sarjansa "Tabatha's Salon Takeover" ("Kaiken maailman kampaamot"). Coffey tutustuu sarjassaan Los Angelesin ja New Yorkin huonosti menestyviin kampaamoihin ja selvittää, millä alueella niiden toiminnassa on puutteita. Neljännellä tuotantokaudella nimeksi vaihdettiin "Tabatha Takes Over", ja samalla formaattia muutettiin siten, että neuvoja annetaan muillekin yrityksille kuin kampaamoille.
Coffey aloitti uransa kampaajana 14-vuotiaana Australiassa. Hän on avoimesti lesbo ja asuu kumppaninsa kanssa New Jerseyssä. Hän julkaisi muistelmateoksen "It’s Not Really About the Hair: The Honest Truth About Life, Love, and the Business of Beauty" (2011).
Jordi Roura

Jordi Roura Solà (s. 10. syyskuuta 1967 Llagostera, Espanja) on espanjalainen entinen jalkapalloilija sekä nykyinen jalkapallovalmentaja. Roura toimii toisena valmentajana FC Barcelonassa. Kaudella 2012–2013 FC Barcelonan päävalmentajan Tito Vilanovan ollessa syöpähoidossa toimi Roura osan kaudesta hänen sijaisenaan.
Nando de Colo

Nando de Colo (s. 23. kesäkuuta 1987 Sainte-Catherine-lès-Arras) on ranskalainen koripalloilija.
Ranskan maajoukkueessa de Colo on voittanut olympiahopeaa Tokiosta 2020, MM-pronssia ja kolme EM-mitalia. Vuoden 2015 EM-kilpailuissa hänet valittiin lopputurnauksen tähdistöviisikkoon.
Salamaua

Salamaua () oli pieni kaupunki Papua-Uudessa-Guineassa Moroben provinssissa. Kaupungin asutus sijaitsi pienellä kannaksella rannikon ja vuorten välissä. Lähin kaupunki on Lae, jonne pääsee vain veneellä lahden yli.
Historiaa.
Vuonna 1920 kullankaivajat käyttivät kaupunkia välietappina etsiessään kultaa sisämaan alueilta. Kultaa löydettiin Wausta, ja saapuneet kullankaivajat kulkivat kultakentille niin sanottua Mustan kissan polkua..
Japanilaiset valtasivat kaupungin toisessa maailmansodassa 8. maaliskuuta 1942. Liittoutuneet valtasivat kaupungin takaisin 11. syyskuuta 1943. Kaupunki tuhoutui liittoutuneiden valtauksen aikana täysin.
Nykyään Kelan ja Laguin kylät pitävät aluetta hallussaan, ja sinne ovat rakentaneet loma-asuntoja lähinnä Laesta muuttaneet.
Vuonna 2007 kalifornialainen tutkimusryhmä tutki kaupungin ympäristön sademetsiä yrittäen löytää ropen-kryptidejä, joita kerrotaan lentävän Papua-Uuden-Guinean ympäristössä. Kuvausryhmä kuvasi videolle lentävän olennon, jota ei kuitenkaan ole tunnistettu.
Katori-luokka (risteilijä)

Katori-luokka () oli keisarillisen Japanin laivaston neljän kevyen risteilijän muodostama alusluokka, jonka aluksista ainoastaan kolme valmistui. Alukset valmisti Mitsubishin Jokohaman telakka hieman ennen Japanin liittymistä toiseen maailmansotaan.
Alukset.
Alukset tilattiin alun perin koululaivoiksi osana vuosien 1937 ja 1939 täydennysohjelmia. Tyynenmeren sodassa aluksia kuitenkin käytettiin esimerkiksi sukellusvenelaivueiden ja saattajaosastojen lippulaivoina. Sodan aikana alusten ilmatorjunta-aseistusta vahvennettiin ja niille asennettiin sukellusveneidentorjuntaan syvyyspommit.
Katori (1905)

Katori () oli keisarillisen Japanin laivaston Katori-luokan taistelulaiva. Alus valmistettiin Vickersin telakalla Britanniassa vuosina 1904–1906 ja se romutettiin Washingtonin laivastosopimuksen mukaisesti vuonna 1924.
Valmistus.
Alus tilattiin Vickersiltä Barrow-in-Furnessista, missä köli laskettiin 27. huhtikuuta 1904. Alus laskettiin vesille vuotta myöhemmin 4. heinäkuuta ja valmistui 20. toukokuuta 1906.
Palvelus.
Washingtonin laivastosopimuksen mukaisesti alus poistettiin palveluksesta 20. syyskuuta 1923. Se romutettiin seuraavana vuonna Maizurun laivastontelakalla. Osa aluksen tykeistä siirrettiin rannikkotykistön linnakkeisiin Tokionlahdelle.
Kashima (1905)

Kashima () oli keisarillisen Japanin laivaston Katori-luokan taistelulaiva. Alus valmistettiin Armstrong Whitworthin telakalla Britanniassa vuosina 1904–1906 ja se romutettiin Washingtonin laivastosopimuksen mukaisesti vuonna 1924.
Valmistus.
Alus tilattiin vuonna 1904 Armstrong Whitworthilta Elswickistä, missä köli laskettiin 29. helmikuuta 1904 telakkanumerolla 755. Alus laskettiin vesille 22. maaliskuuta 1905 ja valmistui 23. toukokuuta 1906.
Palvelus.
Washingtonin laivastosopimuksen mukaisesti alus poistettiin palveluksesta vuonna 1923, ja se romutettiin seuraavan vuoden aikana.
Aki (1907)

Aki () oli keisarillisen Japanin laivaston Satsuma-luokan taistelulaiva. Alus valmistettiin Kuren laivastontelakalla vuosina 1906–1911 ja se poistettiin palveluksesta vuonna 1923 Washingtonin laivastosopimuksen mukaisesti.
Valmistus.
Alus tilattiin 1904 Kuren laivastontelakalta, missä köli laskettiin 15. maaliskuuta 1906. Alus laskettiin vesille vuotta myöhemmin 14. huhtikuuta ja valmistui 11. maaliskuuta 1911.
Palvelus.
Washingtonin laivastosopimuksen mukaisesti alus poistettiin palveluksesta vuonna 1923. Se upotettiin maalialuksena 7. syyskuuta 1924.
Satsuma (1906)

Satsuma () oli keisarillisen Japanin laivaston Satsuma-luokan taistelulaiva. Alus valmistettiin Yokosukan laivastontelakalla vuosina 1905–1910 ja se poistettiin palveluksesta vuonna 1923 Washingtonin laivastosopimuksen mukaisesti.
Valmistus.
Alus tilattiin vuonna 1904 Yokosukan laivastontelakalta, missä köli laskettiin 15. toukokuuta 1905. Alus laskettiin vesille puolitoista vuotta myöhemmin 15. marraskuuta ja valmistui 25. maaliskuuta 1910.
Palvelus.
Washingtonin laivastosopimuksen mukaisesti alus poistettiin palveluksesta vuonna 1923. Se upotettiin maalialuksena 7. syyskuuta 1924.
Kawachi

Kawachi () oli keisarillisen Japanin laivaston vuonna 1910 vesillelaskettu Kawachi-luokan taistelulaiva.
Valmistus.
Alus tilattiin vuonna 1907 Yokosukan laivastontelakalta, missä köli laskettiin 1. huhtikuuta 1909. Alus laskettiin vesille puolitoista vuotta myöhemmin 15. lokakuuta ja valmistui 31. maaliskuuta 1912.
Palvelus.
Alus tuhoutui ammusvaraston räjähtäessä 12. heinäkuuta 1918, jolloin 621 miehistönjäsentä sai surmansa.
Tosa (1921)

Tosa () oli keisarillisen Japanin laivaston Tosa-luokan taistelulaiva. Aluksen rakennustyöt aloitettiin Mitsubishin telakalla Nagasakissa vuonna 1920, mutta vuoden 1922 Washingtonin laivastosopimus keskeytetti rakennustyöt. Keskeneräistä alusta käytettiin sen jälkeen erilaisissa asekokeissa ennen sen upottamista 9. helmikuuta 1925.
Valmistus.
Alus tilattiin Mitsubishiltä Nagasakista osana vuoden 1918 hankintasuunnitelmaa ja sen köli laskettiin 2. helmikuuta 1920. Alus laskettiin vesille 21. joulukuuta 1921. Rakennustyöt keskeytettiin 5. helmikuuta 1922 Washingtonin laivastosopimuksen mukaisesti.
Jukka Salmela (näyttelijä)

Jukka Tapani Salmela (6. lokakuuta 1960 Muurame – 23. elokuuta 2014 Jyväskylä) oli suomalainen näyttelijä. Hän näytteli teatterissa ja televisiossa. Salmela tuli tunnetuksi televisiosarjasta "Pirunpelto". Salmelan rooli "Pirunpellossa" oli sorayrittäjä Sulo K. Rastas. Hahmo oli mukana sarjassa sen alusta loppuun saakka.
Jukka Salmela näytteli televisiossa myös mm. sarjoissa "Kylmän kosketus" ja "Hovimäki". Teatterikiinnityksiä hänellä oli mm. Tampereella Teatteri 2000:een ja Kokkolan kaupunginteatteriin. Keski-Suomessa Salmela näytteli mm. Ränssin Kievarin kesäteatterissa, J+J teatterissa, Aploodi- ja Himos-teatterissa. Äänekosken teatteriin hän ohjasi vuonna 2014 "Onnenloukun". Hän kuoli elokuussa 2014 Jyväskylässä Keski-Suomen keskussairaalassa vaikeaan sairauteen.
Sons of Aeon

Sons of Aeon on jyväskyläläinen vuonna 2010 perustettu melodista death metalia soittava yhtye.
Yhtyeen perustivat Ghost Brigaden kitaristi Wille Naukkarinen sekä Tapio Vartiainen. He nauhoittivat kotonaan demonauhoja toisilleen, ja päättivät perustaa yhtyeen musiikin samankaltaisuuden vuoksi.
Yhtyeen vuonna 2013 julkaistu esikoisalbumi "Sons of Aeon" debytoi Suomen virallisen listan sijalla 32.
Viktor Sund

Viktor Karl Sund (27. elokuuta 1891 Pietarsaari – 27. heinäkuuta 1966 Pietarsaari) oli suomalainen opettaja, keräilijä ja ruotsin kielellä kirjoittanut runoilija.
Sund pääsi ylioppilaaksi 1912 Pietarsaaren reaalioppikoulusta ja valmistui kansakoulunopettajaksi Uudenkaarlepyyn opettajaseminaarista 1914. Hän toimi sitten Pietarsaaren ruotsinkielisen kansakoulun opettajana aina eläkkeelle siirtymiseensä saakka 1954. Hän oli myös sivutoiminen museon- ja kirjastonhoitaja.
Sundin runoista tunnetuin on Jussi Snellmanin suomentama "Där björkarna susa" ("Miss' soutaen tuulessa koivut sorjat soi") johon sävellyksen teki Oskar Merikanto. Runo ilmestyi alun perin runokokoelmassa "Skymningsriket". Merikanto sävelsi myös toisen Sundin runon "Sommarmorgon i Skogen". Sund laati myös juhlarunoja erilaisiin Pietarsaaren merkkitapahtumiin, muun muassa kaupungin 300-vuotisjohlissa esitettiin runo "Kring lejonets torn" jonka oli säveltänyt Sigurd Snåre.
Sund oli myös museoesineiden ja taiteen keräilijä. Sundin keräämiä kokoelmia säilytettiin Pietarsaaren kaupunginmuseossa ja vuonna 1856 Skataan rakennetussa "Viktor Sundin tuvassa". Tupa on nykyisin kunnostettu ja toimii lähinnä kokoustilana.
Borodino (1901)

Borodino () oli vuonna 1904 valmistunut Venäjän keisarikunnan laivaston Borodino-luokan taistelulaiva. 
Valmistus.
Alus tilattiin Amiraliteetin Uudelta telakalta Pietarista, missä köli laskettiin heinäkuussa 1899. Alus laskettiin vesille 8. syyskuuta 1901 ja valmistui elokuussa 1904.
Palvelus.
"Borodino" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovi Rožestvenski, jonka alaisuudessa laivue kiersi Kap Hornin saapuen Nosy Ben saarelle 9. tammikuuta 1905. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Borodino" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan kolmantena aluksena lippulaiva "Knyaz Suvorovin" jälkeen. Alukseen osui heti taistelun alussa kranaatti, joka sytytti aluksella tulipalon. Taistelun toisessa vaiheessa japanilaiset keskittivät tulensa "Borodinoon" ja aluksen kuusituumaisten kranaattien varasto räjähti upottaen laivan. Alukselta pelastui ainoastaan yksi mies loppujen 855 miehen saadessa surmansa.
Eino Laurila

Eino Herman Laurila (vuoteen 1906 Laurén, 23. syyskuuta 1905 Helsinki – 14. huhtikuuta 2002 Helsinki) oli suomalainen talous- ja tilastotieteilijä. Hän oli valtiovarainministeriön kansantalousosaston vt. osastopäällikkö.
Laurila valmistui filosofian maisteriksi 1929, sai kunniatohtorin arvon 1961. Hän oli Tilastollisessa päätoimistossa eri tehtävissä vuodesta 1928, lopuksi pääjohtaja, ja vuodesta 1957 myös valtiovarainministeriön kansantalousosaston vt. osastopäällikkö. Hän ansioitui erityisesti Suomen kansantulotutkimuksessa. Hän sai professorin arvonimen 1972.
Nico Polychronidis

Nico Polychronidis (, s. 8. marraskuuta 1989) on kreikkalais-saksalainen mäkihyppääjä. Hänen isänsä on kreikkalainen ja äitinsä saksalainen. Hän itse asuu Saksassa. Joulukuusta 2012 lähtien hän on edustanut Kreikkaa edustettuaan aiemmin synnyinmaataan, Saksaa.
Continental Cupin Pragelaton osakilpailussa hän sijoittui kolmanneksi maaliskuussa 2009. Maailmancupiin hän osallistui ensimmäisen kerran Willingenissä helmikuussa 2013 jääden kuitenkin karsintaan. Val di Fiemmen MM-kilpailuissa 2013 hän sijoittui normaalimäen kilpailussa 45:nneksi.
Ted (elokuva)

Ted on vuonna 2012 ensi-iltansa saanut Seth MacFarlanen ohjaama komedia. Elokuva on Seth MacFarlanen ensimmäinen tuotos elokuvaohjaajana. Elokuva on saavuttanut huippusuosion maailmanlaajuisesti ja se olikin vuoden 2012 12. katsotuin elokuva maailmanlaajuisesti.
Juoni.
Elokuva kertoo John Bennettistä (Mark Wahlberg), jota kiusattiin ja syrjittiin hänen ollessaan nuori. Johnilla ei ollut kavereita ja hänen ainoa kaveri olikin täytetty pehmonalle. John toivoo, että hänen nallensa voisi puhua ja elää kun normaali ihminen. Toive toteutuu ja siitä alkaa ystävysten elinikäinen ystävyys.
Lepo Laurila

Johan Leopold "Lepo" Laurila, vuoteen 1907 Laurén (19. lokakuuta 1878 Mäntsälä – 4. toukokuuta 1956 Helsinki) oli suomalainen viulutaiteilija ja alttoviulisti, director musices. 
Henkilöhistoria.
Laurilan vanhemmat olivat ajuri Henrik Johan Laurén ja Maria Adolfina Pietala ja puoliso vuodesta 1908 Maria Alina Saarholma. Viulunsoiton Laurila aloitti jo kahdeksanvuotiaana. Hän kävi Helsingin filharmonisen seuran orkesterikoulun 1886 ja sitten Helsingin musiikkiopiston 1900. Helsingin filharmonisen orkesterin 1. viulun soittaja hän oli vuodesta 1900, samoin kuin Helsingin musiikkiopiston jousikvartetin jäsen, musiikkiopistossa hän opetti vuodesta 1905. Laurila oli Helsingin kaupunginorkesterin 1. alttoviulunsoittaja 1912–1946. Hän oli perustamassa Suomen Muusikkojen Liittoa ja toimi sen puheenjohtajana 1917–1931. Hän oli myös Pohjoismaisen muusikkounionin presidentti 1925–1928 ja Suomen Kamarimusiikkiseuran musiikkipäällikkö 1945–1951. Director musices -arvonimi Laurilalle myönnettiin 1934. Hän toimi "Muusikkerilehden" päätoimittajana 1920–1929.
Imperator Aleksandr III (1901)

Imperator Aleksandr III () oli vuonna 1904 valmistunut Venäjän keisarikunnan laivaston Borodino-luokan taistelulaiva. 
Valmistus.
Alus tilattiin Itämeren telakalta Pietarista, missä köli laskettiin heinäkuussa 1899. Alus laskettiin vesille 3. elokuuta 1901 ja valmistui marraskuussa 1903.
Palvelus.
"Imperator Aleksandr III" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovi Rožestvenski, jonka alaisuudessa laivue kiersi Kap Hornin saapuen Nosy Ben saarelle 9. tammikuuta 1905. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Imperator Aleksandr III" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan toisena aluksena lippulaiva "Knyaz Suvorovin" jälkeen. Alus syttyi tuleen pian taistelun alettua. Taistelun toisessa vaiheessa japanilaiset keskittivät tulensa alukseen, joka kaatui. Aluksen upottua alueelta ei löytynyt eloonjääneitä.
Knjaz Suvorov

Knjaz Suvorov () oli vuonna 1904 valmistunut Venäjän keisarikunnan laivaston Borodino-luokan taistelulaiva. 
Valmistus.
Alus tilattiin Itämeren telakalta Pietarista, missä köli laskettiin heinäkuussa 1901. Alus laskettiin vesille 25. syyskuuta 1902 ja valmistui syyskuussa 1904.
Palvelus.
"Knjaz Suvorov" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovi Rožestvenski, jonka alaisuudessa laivue kiersi Kap Hornin saapuen 9. tammikuuta 1905 Nosy Ben -saarelle. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Knjaz Suvorov" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan lippulaivana. Alus syttyi tuleen ja menetti ohjattavuuden pian taistelun alettua. Taistelun lopulla alusta vastaan hyökkäsi neljä torpedovenettä, joiden laukaisemista torpedoista kaksi tai kolme osui alukseen aiheuttaen ammusvaraston räjähtämisen. Alukselta pelastui ainoastaan 20 henkeä, jotka oli noudettu alukselta haavoittuneina hoitoon jo aiemmin.
Teatteri (puupiirros)

Teatteri on suomalaisen taiteilijan Tuomas von Boehmin väripuupiirros vuodelta 1951. Ateneumin taidemuseolla on työstä kolme eri versiota. Työt kuuluvat Ester ja Jalo Sihtolan kokoelmiin.
Puupiirroksessa keskeisinä hahmoina ovat juhlapukuihin pukeutuneet mies ja nainen. He ovat teatterin lavalla ja kuvan alalaidassa heitä katsovat arkisemmin vaatetetut hahmot kukkien keskellä. Katsojien ilmiasu luo piirrokseen kubistista tunnelmaa, vaikka näyttelijöiden olemus on ylevä.
Von Boehm tutki mielellään värien vivahteita ja himmeää maalipintaa. "Teatterissa" esiripun väri on eri kussakin vedoksessa, eli punainen, keltainen ja sininen.
Ronan Lamy Chappuis

Ronan Lamy Chappuis (s. 10. syyskuuta 1993 Lons-le-Saunier, Ranska) on ranskalainen mäkihyppääjä.
Lamy Chappuis kilpaili maailmancupissa ensimmäisen kerran Lillehammerin joukkuekilpailussa marraskuussa 2012. Ensimmäiset maailmancupin pisteensä hän sai oltuaan 24:s Wisłassa tammikuussa 2014. Parhaimmillaan hän on sijoittunut 11:nneksi Sapporossa niin ikään tammikuussa 2014.
Lamy Chappuis on hypännyt Continental Cupin osakilpailussa kaksi kertaa kolmanneksi ja kaikkiaan kahdeksan kertaa kymmenen parhaan joukkoon. MM-tasolla hän on ollut parhaimmillaan 26. normaalimäen kilpailussa Falunissa 2015 ja viides sekajoukkuemäessä Val di Fiemmessä 2013.
Yhdistetyn kilpailija Jason Lamy-Chappuis on hänen serkkunsa.
Kukkoasetelma

Kukkoasetelma on suomalaisen taiteilijan Tuomas von Boehmin tekemä temperamaalaus puulle, 27×41 cm, vuodelta 1956. Maalaus kuuluu Ateneumin taidemuseon Ester ja Jalo Sihtolan lahjoituskokoelmiin.
"Kukkoasetelmaan" von Boehm maalasi valkoisen liinan peittämälle pöydälle valkoisen kukon, ruskean morttelin nuijineen sekä voileipiä matalaan koriin. Signeeraus erottuu maalauksen vasemmassa alalaidassa. Asetelmasta huokuu espanjalainen arkitunnelma.
Samantyylisen valkoisen kukon von Boehm maalasi myös Espanjalainen asetelma -maalaukseensa vuonna 1953.
Chiara Kreuzer

Chiara Kreuzer (o.s. Hölzl, s. 18. heinäkuuta 1997) on itävaltalainen mäkihyppääjä. Hän edustaa SV Schwarzach -seuraa.
Kreuzer sijoittui 2014 Sotšin olympialaisissa 25:nneksi ja 2018 Pyeongchangissa 11:nneksi. Val di Fiemmen MM-kilpailuissa 2013 hän oli normaalimäen 9:s. Sekajoukkuemäestä hän voitti hopeaa Itävallan joukkueen kanssa. Falunin MM-kilpailuissa 2015 hän sijoittui 16:nneksi ja Lahdessa 2017 kymmenenneksi. Seefeldin MM-kilpailuissa 2019 Kreuzer voitti hopeaa ensimmäistä kertaa kisatussa naisten joukkuemäessä. Oberstdorfin MM-kilpailuissa 2021 hän voitti joukkuemäen kultaa ja sijoittui suurmäessä kahdeksanneksi. Planican MM-kilpailuissa 2023 Kreuzer saavutti hopeaa joukkuemäessä sekä sijoittui suurmäessä yhdeksänneksi ja normaalimäessä neljänneksitoista.
Kreuzer kilpaili ensimmäisen kerran Continental Cupissa Bischofsgrünissä 14. elokuuta 2010 ollen 47:s. Maailmancupissa hän kilpaili ensimmäisen kerran 24. marraskuuta 2011 Lillehammerissa ollen 47:s. Ensimmäisen kerran hän sijoittui maailmancupissa kymmenen parhaan joukkoon ja samalla myös palkintokorokkeelle Sapporon jälkimmäisessä osakilpailussa tammikuussa 2015 oltuaan kolmas. Seuraavalla kaudella hän oli kertaalleen kolmas niin Nižni Tagilissa kuin Ljubnossa. Maailmancupin kokonaiskilpailussa hän sijoittui viidenneksi. Tammikuussa 2018 hän oli Zaōssa toinen. Kauden 2017–2018 kokonaispisteissä hän sijoittui kahdeksanneksi ja 2018–2019 kymmenenneksi. Kaudella 2019–2020 hän sijoittui Lillehammerissa kolmanneksi ja toiseksi. Ensimmäisen osakilpailuvoittonsa hän saavutti joulukuussa 2019 Klingenthalissa. Tammikuussa 2020 hän oli Zaōn kilpailuissa kolmas ja toinen. Râșnovissa hän voitti ensimmäisen kilpailun ja oli jälkimmäisessä kolmas. Helmikuussa hän voitti molemmat Oberstdorfin ja Hinzenbachin kilpailut. Maaliskuussa 2020 hän oli Lillehammerissa kolmas. Maailmancupin kokonaiskilpailussa hän sijoittui toiseksi. Kaudella 2020–2021 hän oli maailmancupissa kymmenes ja kaudella 2021–2022 18:s. Tammikuussa 2023 hän sijoittui Zaõn ensimmäisessä kilpailussa kolmanneksi. Helmikuussa 2023 hän voitti Hinzenbachin jälkimmäisen kilpailun. Maaliskuussa hän saavutti Oslossa voiton ja kakkossijan. Maailmancupin kokonaiskilpailussa hän sijoittui kuudenneksi.
Kreuzer on kilpaillut nuorten maailmanmestaruuskilpailuissa viisi kertaa 2012–2016. Hän saavutti henkilökohtaisessa kilpailussa kultaa Râșnovissa vuonna 2016 ja pronssia Almatyssa 2015. Sekajoukkuekilpailussa hän sai hopeaa vuonna 2015.
Valkoinen talo, Malaga

Valkoinen talo, Malaga on suomalaisen taiteilijan Tuomas von Boehmin öljy- ja temperavärein kankaalle maalaama maalaus vuodelta 1956. Kooltaan se on 38,5×61,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.
Tuomas von Boehm vietti talvikaudet Espanjan Fuengirolassa 38 vuoden ajan vuodesta 1952 alkaen. Tämä vaikutti hänen taiteensa sisältöihin ja luonteeseen. "Valkoinen talo, Malagassa" hän kuvaa matalaa maalaistaloa paahteisessa ympäristössä vuoristoalueen näkyessä kauempana taustalla.
Fuengirolan lahti

Fuengirolan lahti on suomalaisen taiteilijan Tuomas von Boehmin lyijykynäpiirros vuodelta 1957. Kooltaan piirros on 24,5×34,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmiin.
"Fuengirolan lahti" -piirroksessa on avaruutta ja pelkistystä. Von Boehm jätti yli puolet maalauksen yläosasta tyhjäksi taivasta kuvaamaan alaosan rannikkokaistaleen yläpuolelle. Tähän hän ääriviivoja piirtäen piirtää muutaman talon, muutaman jollan, tyhjän kapean niemenkärjen sekä kaukaisuuteen katoavan rantaviivan.
Von Boehm vietti talvikaudet Espanjan Fuengirolassa vuodesta 1952 alkaen. Tästä lähtien Espanjan kirkas valo ja hiekan vaaleat sävyt kirkkaine kontrasteineen vaikuttivat hänen työskentelyynsä.
Veli-Erkki Paavola

Veli-Erkki Paavola (s. 26. huhtikuuta 1967) on suomalainen raviohjastaja. Kaustisen raviradalla valmennustallia pitävä Paavola on vuonna 1983 alkaneella urallaan ajanut yli 2 200 voittoa. 
Hänen suurin saavutuksensa on Ravikungattaren titteli vuonna 2005 tammalla Milia. Lisäksi hän on ohjastanut muun muassa Kymenlaakso-ajon sekä Kylmäverihevosten Suur-Hollola-ajon voitot.
Léa Lemare

Léa Lemare (s. 21. kesäkuuta 1996 Albertville, Ranska) on ranskalainen mäkihyppääjä.
Lemare on osallistunut MM-kilpailuihin neljä kertaa. Oslossa 2011 Lemare oli normaalimäen 33:s. Val di Fiemmessä 2013 hän oli normaalimäen 38:s. Sekajoukkuemäessä hän oli viides Ranskan joukkueen kanssa. Falunissa 2015 hän sijoittui normaalimäessä 32:nneksi ja sekajoukkuemäessä kahdeksanneksi, Lahdessa 2017 normaalimäessä 20:nneksi ja sekajoukkuemäessä kymmenenneksi.
Sotšin olympialaisissa 2014 hän sijoittui 20:nneksi.
Lemare on osallistunut nuorten MM-kilpailuihin kuusi kertaa. Hinterzartenissa 2010 hän oli 36:s, Otepäässä 2011 22:s, Erzurumissa 2012 normaalimäen 24:s sekä joukkuemäen viides ja Liberecissä 2013 normaalimäen 10:s sekä joukkuekilpailun toinen. Val di Fiemmessä 2015 hän sijoittui henkilökohtaisessa kilpailussa 16:nneksi ja joukkuemäessä pronssille sekä Râșnovissa 2017 normaalimäessä 17:nneksi ja sekajoukkuemäessä kymmenenneksi.
Lemaren ensimmäinen maailmancup-kilpailu oli Lillehammerissa 3. joulukuuta 2011. Ensimmäiset maailmancupin pisteensä hän saavutti oltuaan 21:s Hinterzartenissa tammikuussa 2012. Kymmenen parhaan joukkoon hän sijoittui ensimmäisen kerran oltuaan kymmenes Ljubnossa helmikuussa 2013. Parhaimmillaan hän on sijoittunut kahdeksanneksi Râșnovissa maaliskuussa 2014.
Lemare kilpaili ensimmäisen kerran Continental Cupissa Bischofsgrünissä 8. elokuuta 2010. Hän oli kilpailun 48:s. Hänen paras sijoituksensa Continental Cupissa on toinen Oberwiesenthalista 19. elokuuta 2011.
Jääpallon Ruotsin 1.divisioonan kausi 1942

Jääpallon Ruotsin Division I:n kausi 1942 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1942 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, eikä yhtään joukkuetta noussut tilalle, koska joukkuemäärä seuraavalle kaudelle supistettiin 16:een.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 8. maaliskuuta Tukholman stadionilla.
Division I.
Loppuottelu.
8. maaliskuuta 1942 Tukholma. Yleisöä 12 530
Jackie Shroff

Jai Kishan Kakubhai ”Jackie” Shroff (s. 1. helmikuuta 1957 Bombay, Maharashtra) on intialainen näyttelijä. Hän on näytellyt hindinkielisissä elokuvissa yli 30 vuoden ajan ja voittanut neljä Filmfare Awards -palkintoa.
Yksityiselämä.
Shroffin isä oli gujarati ja äiti turkkilainen Kazakstanista. Shroff on ollut naimisissa Ayesha Shroffin (o.s. Dutt) kanssa vuodesta 1989. Heillä on kaksi lasta: näyttelijä Tiger Shroff ja Krishna Shroff.
Monster of Speed

Monster of Speed (s. 1994) on vuosina 1994–2003 kilpaillut suomalainen lämminverinen ravihevonen. Se tuli tunnetuksi aikansa "ihmevarsana", joka voitti 2- ja 3-vuotiskausillaan kaikki kilpailunsa. Monster of Speed saavutti uransa alusta lähtien historialliset 19 peräkkäistä ykköstilaa. 
Sen ohjastuksesta ja valmennuksesta vastasi Suomessa Seppo Sarkola. Ori voitti muun muassa 2-vuotiaiden Kasvattajakruunun ja myöhemmin kolmivuotiaana Oulu Expressin sekä ikäluokan suurimman kilpailun Kriteriumn. 
Nelivuotiaana hevonen myytiin Ranskaan ja se siirtyi Ruotsiin legendaarisen Olle Goopin valmennukseen. Monster of Speedin uran avaustappio tuli heti sen ensimmäisessä Ruotsin kilpailussa Karlstadissa, jolloin hevonen hylättiin maalilaukasta sijalta kolme. Nelivuotiskauden 15 starttia tuottivat seitsemän voittoa. Merkittävin ykkössija oli Eskilstunan nelivuotislähdön voitto. Lisäksi ori saavutti ykköstilan Oslossa Bjerken raviradalla juostussa Norsk 4 års Elite -kilpailussa. Suomessa Monster of Speed voitti Derby-karsinnan, mutta jäi finaalissa Louise Laukon jälkeen toiseksi. 
Viisivuotiaana jalkavaivoista kärsinyt ori pääsi starttaamaan vain viisi kertaa. Vuonna 1998 Monster of Speed siirtyi kilpailemaan Ranskaan, mutta kovatasoisissa lähdöissä ei menestystä enää tullut ja vuonna 2002 ori myytiin takaisin Suomeen. Se päätti uransa voitokkaasti kotiradallaan
Ylöjärven Teivossa heinäkuussa 2003. Nykyään Monster of Speed toimii siitosoriina Lempäälässä.
Suurkilpailuvoitot.
1994
1995
1996
Tone-luokka (risteilijä)

Tone-luokka () oli keisarillisen Japanin laivaston kahden raskaan risteilijän muodostama alusluokka, jonka alukset olivat samalla viimeiset Japanin laivastolle rakennetut raskaat risteilijät. Ne palveli ja upposi toisessa maailmansodassa.
Taustaa.
Luokan alukset tilattiin 1932 viidentenä ja kuudentena Mogami-luokan raskaana risteilijänä. Vuoteen 1935 mennessä Mogami-luokan heikkoudet olivat kuitenkin käyneet ilmeisiksi, joten keskeneräiset alukset päätettiin muuttaa parannelluksi versioiksi. Laivastolla ei vielä tuolloin ollut lentotukialuksilta toimivia tiedustelukoneita, vaan laivaston tiedustelu oli muiden laivaston alusten operoimien vesilentokoneiden vastuulla. Tätä tehtävää varten Tone-luokan risteilijät suunniteltiin toimimaan vesilentokoneiden emälaivoina.
Suunnittelu.
Koska Tone-luokan rakentaminen aloitettiin Mogami-luokkana, olivat näiden luokkien alusten ulkoiset mitat hyvin samanlaiset. Edeltäneistä risteilijäluokista poiketen molempien Tone-luokan alusten päätykkitornit päätettiin sijoittaa etukannelle. Seurauksena kahdella neljästä päätykkitornista oli huono ampuma-ala. Tämä kuitenkin mahdollisti jopa kahdeksan vesilentokoneen operoimisen ja kuljettamisen takakannella. "Tone" ja "Chikuma" osoittautuivatkin erittäin hyödyllisiksi tiedustelualuksiksi, vaikka useimmiten laivat kuljettivatkin vain viittä tai kuutta tiedustelukonetta.
Magnussen

Magnussen on sukunimi. Tämä sukunimi on muun muassa seuraavilla seuraavilla henkilöillä:
Stade de l’Épopée

Stade de l’Épopée on Calais’n kaupungissa Ranskassa sijaitseva jalkapallostadion, joka toimii Calais RUFC:n kotikenttänä. Vuonna 2008 valmistuneen stadionin on suunnitellut arkkitehtitoimisto Paulin-Mariotti.
Syyskuussa 2014 Stade de l’Épopéella pelattiin Ranskan ja Suomen välinen naisten MM-karsintaottelu.
AirMax SeaMax

AirMax SeaMax on brasilialaisen AirMax Construções Aeronáuticas-yhtiön valmistama ultrakevyt amfibiolentokone.
Konetyypin suunnittelu.
SeaMaxin suunnittelu alkoi 1999, ensimmäisen prototyypin lentäessä ensilentonsa jo seuraavana vuonna. Ensimmäinen tuotantokone lähti tehtaalta 2001. SeaMaxin rakenteessa on käytetty komposiittimateriaaleja metalliosien ohella. Koneessa on kaksipaikkainen vierekkäinistuttava ohjaamo ja hydraulitoiminen kuomu.
Onnettomuudet.
Taipalsaarella lennolle lähdössä ollut SeaMax M-22 (OH-U567) syöksyi järveen Kutveleen kanavan kaakkoispuolella 26. kesäkuuta 2010 lyhyen nousukiidon jälkeen. Koneen 47-vuotias lentäjä selvisi turmasta elossa vakavista vammoista huolimatta. Lentokone tuhoutui onnettomuudessa.
Pirkkalasta lennolle lähtenyt SeaMax M-22 (OH-U526) syöksyi mereen 2. elokuuta 2014 Espoon Haukilahden edustalla. Koneen 38-vuotias lentäjä menehtyi ja lentokone tuhoutui onnettomuudessa.
Kivien kiertokulku

Kivien kiertokulku on kivien muuttumista kivilajista toiseen siten, että nämä prosessit muodostavat lopulta kiertokulun. Prosessit tapahtuvat pitkien aikojen kuluessa, ja kokonaisuudessaan kiertokulkuun voi mennä satoja miljoonia vuosia.
Syvällä maan sisällä olevassa vaipassa on sulaa kiviainesta, magmaa. Magma voi kiteytyä maan sisällä tai purkautua tulivuoren purkauksessa maan pinnalle ja kiteytyä maan pinnalla. Magman kiteytyessä syntyy magmakiviä. Maan pinnalla kiviaines on fysikaalisten ja kemiallisten rapauttavien tekijöiden vaikutuksen alaisena. Rapautuneesta aineksesta muodostuu ajan kuluessa sedimenttiä ja lopulta sedimenttikivilajeja. Sedimenttikivet voivat rapautua, mutta joutuessaan laattatektoniikkaan liittyvien voimien vaikutuksen alaiseksi, esimerkiksi mannerten törmätessä ja vuoristojen poimuttuessa ne joutuvat kovien fysikaalisten voimien vaikutuksen alaisiksi, jolloin ne muuntuvat metamorfisiksi kivilajeiksi. Joutuessaan erittäin syvälle maan kuoren sisään esimerkiksi alityönnön vaikutuksesta metamorfiset kivilajit tai sedimenttikivilajit sulavat magmaksi. Kivien kiertokulku voi siis edetä näin, mutta toisaalta se voi tapahtua myös toisin. Kun magmakivet kiteytyvät syvällä maan sisällä tai kun ne joutuvat sinne, ne joutuvat kovan paineen ja kuumuuden vaikutuksen alaisiksi ja ne muuttuvat metamorfisiksi kivilajeiksi. Metamorfiset kivilajit taas voivat sedimentoitua ja muuttua sedimenttikivilajeiksi. Myös kivien kierron tapahtuessa näin päin sedimenttikivet voivat sulaa magmaksi joutuessaan erittäin syvälle maan sisään. Kivien kiertokulku siis tapahtuu monella tavalla, mutta joka tapauksessa se tapahtuu aina erittäin pitkien aikojen kuluessa.
Sid Grauman

Sidney Patrick Grauman (17. maaliskuuta 1879 Indianapolis, Indiana – 5. maaliskuuta 1950 Los Angeles, Kalifornia) oli yhdysvaltalainen esiintyjä, liikemies ja teatterimoguli. Grauman muodosti muun muassa yhden eteläisen Kalifornian yksi tunnistettavimmista maamerkeistä, Grauman’s Chinese Theatren.
Sidney Patrick Grauman syntyi juutalaisten teatterinäyttelijöiden David Graumanin ja Rosa Goldsmithin lapseksi Indianan Indianapoliksessa vuonna 1879. Ennen teatteriuraansa Grauman työskenteli sanomalehtitoimittajana, ja hän oli isänsä mukana Kanadan Dawson Cityssä kultaryntäyksen aikaan. Dawson Citystä Grauman muutti San Franciscoon, missä hänen ensimmäiset teatterinsa sijaitsivat. Graumanilla oli hallussaan pian kuusi teatteria San Franciscon alueella, ja hän pian laajensi toimintansa Los Angelesiin. Los Angelesiin Grauman rakennutti vuonna 1917 Million Dollar Theaterin ja Rialto Theaterin. Vuonna 1922 Grauman rakennutti Grauman’s Egyptian Theatren, ja vuosina 1926–1927 hän rakennutti tunnetuimman teatterinsa, Grauman’s Chinese Theatren. Grauman oli vuonna 1927 perustamassa Yhdysvaltain elokuva-akatemiaa. Vuonna 1949 Graumanille myönnettiin Oscar-kunniapalkinto hänen elämäntyöstään.
Grauman kuoli sepelvaltimotukoksen aiheuttamaan sydäninfarktiin 70-vuotiaana Los Angelesin Hollywoodissa vuonna 1950. Hänet haudattiin Forest Lawn Memorial Parkin hautausmaalle Kalifornian Glendaleen. Grauman sai elokuvaurastaan ja työstään viihdeteollisuuden hyväksi tähden Hollywoodin Hollywood Walk of Famelle osoitteeseen 6379 Hollywood Boulevard 8. helmikuuta vuonna 1960.
Erityistalousalue

Erityistalousalue on jonkun maan sisässä oleva talousalue, jonka kauppa- ja talouslait eroavat muusta maasta. 
Erityistalousalueen on tarkoitus on lisätä kaupankäyntiä, investointeja, työpaikkoja sekä luoda tehokasta hallintoa. Yritysten houkuttelemiseksi on erityistalousalueilla yleensä varsin liberaalit kauppa- ja talouslait, kuten verotukseen, kaupankäyntiin, investointeihin, käytäntöihin, pörssiyhtiöihin ja työvoiman säännöstelyyn liittyvät lait. Yrityksille voidaan tarjota verohelpotuksia tai vapautuksia veroista määräajaksi. Erityistalousalueet eroavat maittain kunkin maan lainsäädännön mukaan. Alueet on useissa maissa perustettu maan köyhimpiin osiin, ja tarkoituksena on nostaa seudun elintasoa suhteessa muuhun maahan.
Erityistalousalue voi lisätä maahan kohdistuvia suoria ulkomaisia investointeja. Yrityksille erityistalousalueet voivat tarjota mahdollisuuden valmistaa tuotteita markkinoille kilpailukykyiseen hintaan. Erityistalousalueita on kuitenkin syytetty työntekijöiden oikeuksien polkemisesta.
Capcom’s Gold Medal Challenge ’92

Capcom’s Gold Medal Challenge ’92 on Capcomin vuonna 1992 julkaisema urheilupeli. Peli julkaistiin Nintendo Entertainment System -pelikonsolille. Peli perustuu löysästi vuonna 1992 järjestettyihin kesäolympialaisiin Barcelonassa.
Euroopassa peli julkaistiin seuraavana vuonna, ja sitä myytiin ainoastaan Skandinavian alueella.
Bures-sur-Yvette

Bures-sur-Yvette on kunta Ranskassa Essonnen departementissa Île-de-Francen alueella. Se sijaitsee noin 30 kilometriä Pariisista lounaaseen Chevreusen laaksossa (Vallée de Chevreuse). Kunnassa sijaitsevassa instituutissa, Institut des hautes études scientifiques (IHES), työskentelee maailman arvostetuimpia matemaatikkoja.
Lähteet.
FS Forbin (1888)

FS Forbin oli 1800-luvun lopulla valmistettu Ranskan laivaston Forbin-luokan panssarikansiristeilijä.
Valmistus.
Alus tilattiin Rochefortin laivastontelakalta, missä köli laskettiin toukokuussa 1886. Alus laskettiin vesille 14. tammikuuta 1888 ja otettiin palvelukseen helmikuussa 1889.
Palvelus.
Alus muutettiin hiilenkuljetusalukseksi vuonna 1913.
Maximilian Levy

Maximilian Levy (s. 26. kesäkuuta 1987 Berliini) on saksalainen ratapyöräilyn olympiamitalisti. Hänellä on yksi olympiahopea ja kaksi olympiapronssia vuosien 2008 ja 2012 kesäolympialaisista. Levy on myös nelinkertainen maailman- ja kuusinkertainen Euroopan-mestari. MM-hopea- ja pronssimitaleja hänellä on kolme, EM-hopeaa kaksi ja EM-pronssia yksi kappale. Lisäksi hänellä on useita mitaleita nuorten EM- ja MM-kilpailuissa. Sprintteihin erikoistunut Levy on kilpaillut Team Erdgas 2012:n riveissä.
Makro-objektiivi

Makro-objektiivi on kameraobjektiivi, joka kykenee projisoimaan pieniä kohteita kameran kennolle lähes luonnollisessa koossa, ja jota käytetään lähikuvauksessa.
Makro-objektiivin suurennosta ilmaistaan "suurennoskertoimella" siten, että 1.0 tarkoittaa kohteen projisoitumista kennolle
luonnollisen kokoisena, ja 0.5 tarkoittaa kohteen projisoitumista puolet luonnollisesta koosta (yhdessä ulottuvuudessa, ja pinta-alan suhteen neljäsosana.)
Suurennuskertoimen merkitys riippuu kennon koosta. Esim. 35 mm:n kamerakennolla varustettujen kameroiden makro-objektiivien suurennuskerroin 0.5
vastaa Micro Four Thirds -järjestelmän suurennuskerrointa 1.0, koska jälkimmäisissä kenno on diagonaaliltaan puolet ja pinta-alaltaan neljäsosa, ja kennon täyttämiseen edellisen osalta vaatii suurempaa suurennoskerrointa. Tämän vuoksi monet makrokuvausta harrastavat keskittyvät mahdollisimman pienikennoisiin kameroihin.
Makro-objektiivien yhteydessä käytetään usein loittorenkaita (extension tube), jotka mahdollistavat objektiivin ja kohteen välisen välimatkan pienentämisen, ja siten suuremmat suurennoskertoimet. Pidempi loittorengas johtaa suurempaan suurennoskertoimeen. Loittorenkaat eivät sisällä optiikkaa. Paremmat loittorenkaat välittävät kameran ja objektiivin välisen sähköisen yhteyden, jota tarvitaan esim. automaattitarkennusta ja valotuksen määräävän aukon ohjaamista varten.
Uridiinitrifosfaatti

Uridiinitrifosfaatti eli UTP (C9H15N2O15P3) on nukelosiditrifosfaatteihin kuuluva orgaaninen yhdiste. Yhdisteen rakenteessa trifosfaattiryhmä on liittynyt uridiiniin, joka on nukleosidi. Uridiinitrifosfaatti on biologisesti tärkeä molekyyli sokerien aineenvaihdunnassa. 
Biosynteesi ja biologinen rooli.
Uridiinitrifosfaattia eliöt tuottavat UMP-molekyylistä, jonka uridiinimonofosfaattikinaasientsyymi fosforyloi UDP:ksi. UDP muodostaa uridiinitrifosfaattia reagoidessaan jonkin toisen nukleosiditrifosfaatin kanssa nukleosididifosfaattikinaasin toimiessa katalyyttinä.
Uridiinitrifosfaatti reagoi monien sokerifosfaattien kanssa muodostaen johdannaisia, joissa sokerifosfaattiin on liittynyt uridiinidifosfaattiryhmä. Esimerkiksi glykogeenin synteesin yhteydessä glukoosi-1-fosfaatti reagoi UTP:n kanssa UDP-glukoosiksi ja samalla tavoin galaktoosi-1-fosfaatti muodostaa UDP-galaktoosia. Glukuronidaatiossa aktiivinen UDP-glukuronihappo muodostuu glukuronihaposta ja uridiinitrifosfaatista. Sytidiinitrifosfaattia tarvitaan RNA:n biosynteesissä ja sitä muodostuu uridiinitrifosfaatista, ATP:stä ja glutamiinista sytidiinitrifosfaattisyntaasin katalysoimana. Tällöin uridiinitrifosfaatin karbonyyliryhmä korvautuu aminoryhmällä.
Lusofoniset kisat

Lusofoniset kisat () ovat noin neljän vuoden välein järjestettävät urheilukilpailut, joihin saavat ottaa osaa portugalia kielenään puhuvien maiden tai alueiden urheilijat. Kisoja hallinnoi ACOLOP, joka on portugalinkielisten maiden olympiakomiteoiden muodostama järjestö. Ensimmäiset kisat käytiin vuonna 2006 Macaossa ja siitä lähtien kisat on käyty vaihtelevalla välillä yleensä 3–5 vuoden välein. Vuodenaikakin on vaihdellut kisakohtaisesti. Lusofoniset kisat ovat samantyyppiset kuin Brittiläisen kansainyhteisön maiden Kansainyhteisön kisat ja frankofonian maiden Frankofoniset kisat.
Kisat.
Ensimmäiset kisat käytiin lokakuussa 2006 Macaossa. Seuraavat kisat käytiin heinäkuussa 2009 Portugalin Lissabonissa ja kolmannet kisat 2014 Intian Goassa. Seuraavat kisat oli tarkoitus käydä vuonna 2017 Maputossa Mosambikissa, mutta kilpailuja ei lopulta järjestetty. Vuoden 2021 kilpailut oli puolestaan tarkoitus järjestää Luandassa Angolassa, mutta toistaiseksi (tilanne 2023) vuoden 2014 kilpailut ovat viimeisimmät kisat, jotka on järjestetty.
Lajit.
Ensimmäisissä kisoissa Macaossa 2006 oli mukana kahdeksan eri lajia. Niistä vain futsal on pudonnut pois. Vuoden 2014 Lusofonisissa kisoissa oli jo kahtatoista eri urheilulajia. Vammaisurheilu on ollut mukana vuodesta 2009 näytöslajina.
Osallistujat.
Lusofonisiin kisoihin on osallistunut kaiken kaikkiaan 12 ACOLOP:in jäsenmaata. Maiden kaikkien aikojen mitalitaulukkoa johtaa Portugali 175 mitalillaan ennen Brasiliaa (139 mitalia) ja Goan osavaltiota (102).
Twelve (elokuva)

Twelve on Joel Schumacherin ohjaama rikoselokuva vuodelta 2010. Sen ensi-ilta oli vuoden 2010 Sundance-elokuvafestivaaleilla. Yhtä pääosaa näyttelee räppäri 50 Cent eli Curtis Jackson. Kritiikissä elokuvaan suhtauduttiin kylmästi, ja se jäi myös taloudellisesti pettymykseksi.
Juoni.
Elokuva kertoo tarinan huumeriippuvuudesta, väkivallasta ja seksistä varakkaiden nuorten keskuudessa Manhattanin Upper East Sidella.